યુવા છોકરીઓની તો હોળી ઊજવવાની સ્ટાઇલ જ કંઇક અલગ હોય છે. અને એમાંય જ્યારે એ સ્કૂલ-કોલેજ ગોઇંગ ગર્લ હોય ત્યારે તો ખાસ. તેઓ તો મસ્ત બનીને આ રંગોના તહેવારની મજા મણે છે. પોતાની સ્કૂલ, કોલેજ કે સોસાયટીના મિત્રો સાથે મળીને ખૂબ જ મસ્તી કરે છે. એક ઉત્સાહી યુવતી પોતાની એક મિત્રને ત્યાં જાય છે અને તેને રંગ લગાડે છે, પછી તેના ઘરેથી બંને જણા ભેગા મળીને ત્રીજાના ઘરે જાય છે અને પછી ચોથાના ઘરે આમને આમ મિત્રોનો મેળાવડો થતો જાય છે અને રચાતું જાય છે મદમસ્ત મસ્તીનું વાતાવરણ પણ. જો કોઇ મિત્ર શરમાળ હોય તો અનેક બહાના કાઢે છે કે ઘરમાં ક્યાંક છૂપાઇ રહે છે. જો કે મિત્રો પણ હોંશિયાર હોય છે. ગમે તેમ કરીને તેને શોધી કાઢીને રંગી જ નાખે છે. મિત્રો માટે તો એકબીજાની નજીક આવવાનો આ અનેરો અવસર હોય છે.